«Αν θέλει η Ν.Δ. να μάθει περισσότερα για τον γκεμπελισμό, πρέπει να απευθυνθεί σε οικείους, να κοιτάξει πολύ κοντά της», δήλωσε ο υπουργός Ψηφιακής Πολιτικής, Νίκος Παππάς.

Μιλώντας στο Ραδιόφωνο 24/7 ο Νίκος Παππάς είπε: «Η θεωρία των δύο άκρων, ήταν καταφύγιο της Δεξιάς, από τα αδιέξοδα στην οικονομική της πολιτική».

Είπε ακόμα: «Η Ελλάδα έχει συγκεκριμένη ιστορία. Μεσαίος χώρος μεταξύ των πολυβόλων και του τοίχου της Καισαριανής δεν υπάρχει. Η είσαι με τα πολυβόλα ή με τοςυ εκτελεσμένους. Ή είσαι με την Εθνική Αντίσταση ή είσαι με τους δοσιλόγους».

Ο Νίκος Παππάς είπε ακόμα ότι δυστυχώς στην Ελλάδα δεν έγινε αυτό που έγινε σε άλλες χώρες, δηλαδή να εκκαθαριστεί η δημόσια διοίκηση από εκείνους που συνεργάστηκαν με τις δυνάμεις κατοχής και αυτό είχε απότοκα στην πολιτική ζωή.

«Η έξοδος από το μνημόνιο θα γίνει σταδιακά, μπορεί να σημαίνει την επιστροφή των πολιτών στις παροχές στον τομέα της υγείας, που κερδήθηκε με δομικές αλλαγές. Αυτό που έχει σημασία είναι η κάλυψη των αναγκών της χώρας, με ομαλή χρηματοδότηση», ανέφερε σε άλλο σημείο της συνέντευξής του.

Σχετικά με την επίσκεψη Μακρόν στην Ελλάδα, ο κ. Παππάς, ανέφερε ότι θα έχει μεγάλη σημασία για τη χώρα και δυνατό συμβολισμό καθώς, όπως είπε ο Μακρόν ήρθε στην εξουσία μετά την κατάρρευση των υπαρχόντων κομματικών σχηματισμών στη Γαλλία, όπως έγινε και με την εκλογή του Αλέξη Τσίπρα.

Για το θέμα των τηλεοπτικών αδειών, ανέφερε ότι «έχει κυλήσει νερό στο αυλάκι, με δικές μας πιέσεις». «Δεν κατέρρευσε ο νόμος Παππά. Με νομοτεχνικές βελτιώσεις, τον έχουν ψηφίσει και Ν.Δ., και ΠΑΣΟΚ», είπε και υπογράμμισε ότι η διαδικασία θα ολοκληρωθεί μέσα στο 2017.

Τέλος, ο υπουργός Ψηφιακής Πολιτικής, έκανε λόγο για το σχέδιο τοποθέτησης barcode στις εφημερίδες προκειμένου να υπάρχει η σωστή εικόνα για την κυκλοφορία των εφημερίδων.